АНАЛИЗ

*на оперативната дейност на ДП “ССВ”*

*за м. Юни, 2017г.*

Към края на отчетния период, ДП “ССВ” декларира нетни приходи от продажби в размер на 968 хил. лв., съставени практически от 100% СМР; 143 хил. лв. други приходи и 19 хил. лв. приходи от лихви. Спрямо предходния месец нарастването в обема реализирана продукция отново е над 20%, макар че година назад се отчитат по-добри данни. С отчитане влиянието на пазарните фактори, сравнено с числата от други минали години, ясно се вижда свитата приходна част, което се дължи както на отсъствието на големи проекти в сектора, така и на по-малкото възлагания от страна на основните инвеститори, вкл. различна специфика на изпълняваните СМР тогава и сега. Пръдължава да липсва и бюджетното финансиране на изпълняваните публични задачи.

Отчетената през периода реализация се дължи основно на работа по договорите с БТК. Нивото на приходите в графа „други“ е следствие на извършена продажба на бракувани ДМА, а липсата на динамика в сегмента на финансовите приходи се дължи на лихвените нива на депозитния пазар в страната, които отчетливо гравитират около нулата.

В сегмента на разходната част за периода се отчитат респективно по-малко разходи за оперативна дейност, сравнено със същия период на 2016г., което е следствие в голяма степен на водената силно рестриктивна политика в разходната част, а спрямо заложеното в бизнес плана се вижда отчет над планираните стойности, което респондира главно с динамиката в сегмента на външните услуги и влиянието на незавършеното производство.

Няма промяна във вътрешната сегментация на разходите, където над половината от общия обем разходи продължава да се формира от тези при материалите и външните услуги, където подсегмента на материалите е съставен от над две трети разходи за материали за СМР, а останалото са разходи за текуща поддръжка, масла и други. Разходите за външни услуги и в настоящия период са преобладаващо по изпълнението на рамковите договори с БТК за разширяване и поддръжка мрежата на телекома.

Разходите за персонала са по-малко спрямо същия период на 2016г., което се дължи както на намалелия брой заети, така и на липсата на ваучери за храна в момента.

При разходите в перо „други” за периода се отчитат 40 хил. лв., което е под отчетеното в същия период на 2016г. и относително близо до заложеното в бизнес-плана, като това отново са разходи за командировки.

За периода се отчита негативен счетоводен резултат в размер на 522 хил. лв., който e по-добър от записания в същия период на 2016г., но далече от заложеното в бизнес плана. Основните причини за настоящия резултат са както влиянието на сезонните и пазарни фактори, и спецификата на изпълняваните СМР, така и липсата на големи проекти в сектора, а силно влияние оказва и продължаващата липса на бюджетно финансиране на изпълняваните публични задачи.

В края на м. Юни 2017г. се отчитат вземания с общ обем 690 хил. лв., от които 509 хил. лв. от клиенти и доставчици и 181 хил. лв. други. Вътрешното сегментиране на тази група остава без изменение, като първия подсегмент продължава да се формира главно от вземанията към най-големия контрагент БТК (344 хил. лв.), следван от по-малки такива като Мармет (95 хил. лв) и от други контрагенти на предприятието. Във втория подсегмент «други» са осчетоводени основно присъдени вземания, вземания по гаранции, начисления на данъци, лихви и др.

Леката възходяща динамика в графата на вземанията спрямо предходния месец се дължи на извършеното фактуриране през периода. Трябва да се отбележи, че от всички вземания около 80% са текущи и тяхното разплащане е въпрос на технологично време и изпълнение на клаузите по подписаните договори или респективни нормативни изискваниия.

Относно задълженията, към 30.06.2017г. се отчитат общо 685 хил. лв., чийто размер бележи лек ръст спрямо предходния месец, но остава далеч от обема година назад. Текущото състояние в този сегмент е в руслото на нормалното за обичайната дейност на предприятието.

Вътрешното сегментиране в графата на задълженията остава без изменение като водещите обеми са тези към доставчици на материали за изпълнение на СМР (322 хил. лв.) и на външни услуги за изпълнение на СМР (98 хил. лв.), следвани от разходите за персонал, и без традиционната за изминалите години тежест на водени авансови плащания. Вътрешното сегментиране на задълженията продължава да се формира основно от двата обичайни подсегмента – доставчици и други.

Всички задължения на предприятието продължават да бъдат принципно текущи и се нулират с изплащането на възнаграждения, данъци, горива и др. в следващия месец, както и с изпълнение на технологичното време за разплащане с контрагентите, съответно спрямо клаузите на договорите за СМР.

## Ивайло Тодоров

*Главен директор на ДП „ССВ”*